οι οικονομοι επιμελεισθωσαν οπως τα διαταχθεντα υπο του βασιλεως εις τας παραθεσεις διατηρηται αφθαρτα και οσα μεν ηδη παρακειται ων μετρον εστιν αναμετρησατωσαν παροντων των φρουραρχων ων δε σταθμος αναστησατωσαν οπως και οι φρουραρχοι παρακολουθωσιν οσα υπαρχει. και τας μεν κλειδας των αποθηκων εχετωσαν οι δια των οικονομων χειρισται σφραγιζεσθωσαν δε τα οικηματα οι φρουραρχοι και φροντιζετωσαν οπως μηθεν εκ της παραθεσεως αφαιρηται εαμ μη τινα παλαιουμενα δοκηι αχρειουσθαι. ταυτα δε αιρεσθω οταν το ισον πληθος προαναχθηι. και τομ μεν σιτον αναγετωσαν απο της νεας προσοδου αβροχον και ευθεως συντασσετωσαν διαπασσειν τηι γηι τηι χαλκιδικηι τον δε οινον και τα ξυλα εγνεουτωσαν δια πεντε ετων και φροντιζετωσαν οπως ο οινος αγηται εφετειος ηδυς βεβασανισμενος. επισκοπειτωσαν δε και τα σιτοβολεια της μεν θερινης εξαμηνου καθ ον αν καιρον ομβρος γενηται της δε χειμερινης κατα δεχημερον και εαν τι ρευμα γεγονος ηι εις τον σιτον επισκευαζε[τ]ωσαν παραχρημα. εαν δε τινες των οικονομων η των δια των οικονομων η τας σφραγιδας αφελωσιν ανευ των φρουραρχων η εξενεγκωσιν τινα προ του ετερα αναγαγειν η δια το μη επισκοπειν κατα τους γεγραμμενους χρονους εασωσιν τινα αχρειωθηναι ελεγχθεντες παθετωσαν ο τι αν αυτων ο βασιλευς καταγνωι. οι δε φρουραρχοι εαν τε ολιωρησωσιν της φυλακης τωμ παρακειμενων εαν τε εκοντες προωνται ετεροις εαν τε αυτοι λαβωσιν ενοχοι εσονται ωι αν ο βασιλευς αυτων καταγνωι. οτι δ αμ μη ποιησωσιν οι οικονομοι των γεγραμμενων εν τουτωι τωι διαγραμματι γραφετω τωι βασιλει παραχρημα ο φρουραρχος ο τεταγμενος εν ωι αν τοπωι ηι το ολιωρουμενον οπως ο βασιλευς διαγνωι περι του ολιωρησαντος τινος αξιος εστιν επιτιμησεως. εαν δε μη επιστειληι αλλα προτερον ο βασιλευς παρ ετερου πυθηται πραχθησεται ζημιαν δραχμας εξακισχιλιας. το δε διαγραμμα τουτο εκαστος των οικονομων αναγραψας εις στηλην στησατω εν τωι επιφανεστατωι τοπωι του φρουριου και αυτος οταν η μεταγηται εφ ετερον τοπον η αφιηται απο της χρειας παραδιδοτω τωι επικαθισταμενωι μετα των λοιπων των εκ της οικονομιας κατα το διαγραμμα τουτο.
Euboia — Chalkis — 221-197 BC — IG XII Suppl. 644
 221-197 BC 